紫水河 (東安)

紫水河，又叫紫溪河，係位於湖南東安嘅河，係湘江嘅一級支流，譽爲東安嘅母親河。

地理 
紫水河發源喺東安境內嘅舜皇山，位置喺座山北面高掛嶺嘅洋和坪，源頭河名叫老龍江。然後佢一路匯合支流，大概從西北向東南噉流，流過大廟口、紫溪市、白牙市、井頭圩等地，最後喺大江口匯入湘江。

紫水河全長72公里，流域面積983平方公里，落差有成1550幾米，坡降11%，年均流量7億立方米左右，平均流量23.85立方米/秒。因爲佢成個流域喺高山入丘陵嘅地帶，所以河水湍快，灘多灣急。但大江口到紫溪市爲止嘅河段可以全年通行木帆船。

名同傳說 
呢條河有幾個相關嘅名。喺古代，佢原名叫做太陽溪，從呢個名嘅意思衍生出幾個類似嘅河名：大陽江、大陽川。

上古傳說五帝中嘅舜帝曾經南巡，佢幾次南狩喺紫水河源頭嘅山區，因此座山叫做舜皇山，離開舜皇山時佢係坐船順住太陽溪漂流出到湘江噉。當舜帝駕崩時，佢葬落九嶷山，落葬地同樣喺東安所屬嘅永州地區一帶，佢嘅妃子娥皇同女英來奔喪，係噉喊，眼水瀨喺啲竹變成斑竹，喊到冇眼淚、喊出血水，啲血水入咗太陽溪，河水變成紫色。根據呢個傳說，條河得名紫水、紫溪。後來娥皇同女英跳入湘江自盡，成爲楚人拜祭嘅神仙湘夫人，又叫湘妃。

攷 

類:湖南地理